བེའུ་ལུག་ལོ་སར་ཞེས་མི་ཐོགས་པའི་རྒྱུ་མཚན་ལ་ཅུང་ཙམ་དཔྱད་ན་ཤིན་ཏུ་རྟོགས་སླ་སྟེ།གོང་དུ་སྨྲས་པ་ལྟར་བེའུ་དང་ལུ་གུ་སོགས་སྒོ་ཕྱུགས་ཆུང་གྲས་རྣམས་ལ་གཙིགས་སུ་འཛིན་པའི་ལུགས་ལས་མ་འདས་ཤིང་།འདི་ལྟ་བུའི་ལུགས་སྲོལ་བོད་ལ་སྔར་མེད་པ་མ་ཡིན་ཏེ།དཔེར་ན་ངག་རྒྱུན་དུ་མིའི་གནམ་གང་ནི་ཁྱིའི་ཚེས་གཅིག་རེད་ཟེར་བ་ལྟར།གནམ་གང་དུ་ཁྱིའི་ལོ་སར་རམ་ཚེས་གཅིག་ཡིན་ཟེར་ནས་ཁྱི་ལ་ལྟོ་བཟང་པོ་བླུད་པ་དང་ཤ་དུམ་སོགས་ལྷག་མ་སྦྱིན་སྲོལ་ཡོད།གཞན་ཡང་བོད་ཆོས་ལྡན་གྱི་ཡུལ་ནི་བྱམས་སྙིང་རྗེ་བྱང་ཆུབ་ཀྱི་སེམས་དང་བདག་པས་གཞན་གཅེས་ཀྱི་ལུགས་སྲོལ་མ་ཉམས་པའི་ཡུལ་གྲུ་ཁྱད་པར་བ་ཞིག་ཡིན་ཕྱིར།རང་གི་ཁྱིམ་མི་ཉེ་འབྲེལ་སོགས་ལས་ཕུད་པའི་ཁྱིམ་གྱི་སྒོ་ཕྱུགས་དུད་འགྲོ་ཡན་ཆོད་ཁྱིམ་གྱི་ཡ་གྱལ་ལ་བརྩིས་ཏེ་བྱམས་སྐྱོང་བྱེད་པའི་སྲོལ་ས་ཁྱབ་རྡོ་ཁྱབ་ཏུ་གྱུར་ཡོད་པས།སྒོ་ཕྱུགས་ཆུང་གྲས་དག་ལ་ལྷག་ཏུ་ལོ་སར་གྱི་དུས་སྟོན་ཞིག་གཏན་ཁེལ་བྱས་པའང་ལུགས་དང་མཐུན་པ་སེམས།